Wegblystem is net stem vir ANC | Netwerk24
Wegblystem is net stem vir ANC
Deur Conrad, Goodwood 28 Julie 2018 00:01
Volgende jaar is dit weer verkiesing en ons probeer nóú al besluit vir wie om te stem.
Veral in die Wes-Kaap is die DA uiters deurmekaar. Hy maak soveel foute waar hy in beheer is. 'n Heksejag op Helen Zille en Patricia de Lille is aan die gang, en die party dreig om uitmekaar te val.
Die vraag is vir wie moet jy stem. Het die ANC die vermoë om in die Wes-Kaap te regeer? Ek twyfel. Het die DA nog 'n ondersteuningsbasis hier in die Wes-Kaap – die DA wat deur baie gesien word as 'n "ANC-lite". Ek weet nie.
Die ACDP lyk na die party, maar hy is hopeloos te klein om enige uitwerking te hê, so ook die Cape Party en die VF Plus.
Ek stem saam met die Cape Party dat die Wes-Kaap moet afstig. Jammer, maar dit is 24 jaar te laat. Die Nasionale Party moes dit gedoen het toe hy in 1994 in die Wes-Kaap gewen het. Maar nee, die hele land was vas­gevang in die Madiba-euforie.